CELEX: 32021D0924
Language: hu
Date: 2021-06-03 00:00:00
Title: A Tanács (EU) 2021/924 határozata (2021. június 3.) a Nemzetközi Kakaótanácsban a 2010. évi Nemzetközi Kakaómegállapodás meghosszabbításával kapcsolatban az Európai Unió által képviselendő álláspontról

2021.6.9.   
               
               
                  HU
               
               
                  Az Európai Unió Hivatalos Lapja
               
               
                  L 203/8
               
            
         A TANÁCS (EU) 2021/924 HATÁROZATA
         (2021. június 3.)
         a Nemzetközi Kakaótanácsban a 2010. évi Nemzetközi Kakaómegállapodás meghosszabbításával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A 2010. évi Nemzetközi Kakaómegállapodást (a továbbiakban: a megállapodás) az Unió a 2012/189/EU tanácsi határozat (1) révén megkötötte, és a megállapodás 2012. október 1-jén hatályba lépett.
                  
               
                     (2)
                  
                  
                     A megállapodás 62. cikkének (1) bekezdése szerint a megállapodás 2022. szeptember 30-ig marad hatályban, kivéve, ha meghosszabbítják.
                  
               
                     (3)
                  
                  
                     A megállapodás 7. cikkének (1) bekezdése szerint a Nemzetközi Kakaószervezet Nemzetközi Kakaótanácsa (a továbbiakban: az ICCO Tanács) gyakorolja mindazokat a hatásköröket és látja el mindazokat a feladatokat, illetve gondoskodik mindazon feladatok ellátásáról, amelyek a megállapodás kifejezett rendelkezéseinek végrehajtásához szükségesek. A megállapodás 62. cikkének (4) bekezdése szerint az ICCO Tanács a megállapodás két, egyenként legfeljebb két kakaóévnek megfelelő időszakra, azaz az első időszakra 2024. szeptember 30-ig, a második időszakra pedig 2026. szeptember 30-ig történő meghosszabbításáról határozhat.
                  
               
                     (4)
                  
                  
                     Az ICCO Tanács a 2021. április 22–23-i 103. ülésszakát követően határozatot tervez elfogadni a megállapodás meghosszabbításáról.
                  
               
                     (5)
                  
                  
                     Helyénvaló meghatározni az ICCO Tanácsban az Unió által képviselendő álláspontot, mivel az ICCO Tanácsnak a megállapodás meghosszabbítására vonatkozó határozata kötelező érvényű lesz az Unióra nézve.
                  
               
                     (6)
                  
                  
                     Figyelemmel a kakaóágazatnak több tagállam és az Unió gazdasága szempontjából vett fontosságára, az Uniónak érdeke, hogy a megállapodást meghosszabbítsák és az Unió továbbra is a megállapodás részes fele maradjon.
                  
               
                     (7)
                  
                  
                     A megállapodás legfeljebb négy évvel történő meghosszabbítása kellő időt biztosít az ICCO Tanács tagjai számára a megállapodás korszerűsítési és egyszerűsítési célú, jelentős mértékű felülvizsgálatának elvégzéséhez,
                  
               ELFOGADTA EZT A HATÁROZATOT:
         
            1. cikk
            A Nemzetközi Kakaómegállapodás Nemzetközi Kakaótanácsában a 2010. évi Nemzetközi Kakaómegállapodás meghosszabbításával kapcsolatban az Unió által képviselenedő álláspont a következő: az Unió a 2010. évi Nemzetközi Kakaómegállapodás két, egyenként legfeljebb két kakaóévnek megfelelő időszakra, azaz az első időszakra 2024. szeptember 30-ig, a második időszakra pedig 2026. szeptember 30-ig történő meghosszabbítása mellett szavaz.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 3-án.
            
               
                  a Tanács részéről
               
               
                  az elnök
               
               P. N. SANTOS
            
         
         
            (1)  A Tanács 2012/189/EU határozata (2012. március 26.) a 2010. évi nemzetközi kakaómegállapodásnak a megkötéséről (HL L 102., 2012.4.12., 1. o.).